b'\n_START_ARTICLE_\nAngela Mortimer\n_START_PARAGRAPH_\nFlorence Angela Margaret Mortimer Barrett (s. 21. huhtikuuta 1932 Plymouth, Englanti) on entinen brittil\xc3\xa4inen naistennispelaaja. H\xc3\xa4n on naimisissa entisen Britannian Davis Cup -joukkueen j\xc3\xa4senen John Barrettin kanssa._NEWLINE_Angela Mortimer Barrett voitti urallaan kolme Grand Slam -kaksinpelimestaruutta. Ne tulivat Ranskan mestaruuskilpailuista 1955, Australian mestaruuskilpailuista 1958 sek\xc3\xa4 Wimbledonista 1961, jolloin Mortimer oli 29-vuotias ja osittain kuuro. Omien sanojensa mukaan h\xc3\xa4n ei kyennyt tuolloin kuulemaan juuri muuta kuin yleis\xc3\xb6n suosionosoitukset._NEWLINE_Mortimer voitti Anne Shilcockin kanssa nelinpelin Wimbledonissa 1955. Se oli Mortimerin uran ainoa Grand Slam -nelinpelimestaruus. H\xc3\xa4n eteni naisten nelinpelifinaaliin my\xc3\xb6s Australian mestaruuskilpailuissa 1958 Lorraine Coghlanin kanssa. Grand Slam -turnauksen sekanelinpelifinaalissa Mortimer pelasi yhden kerran, Australiassa 1958. H\xc3\xa4nen parinaan oli tuolloin Peter Newman._NEWLINE_Mortimer Barrett valittiin International Tennis Hall of Famen j\xc3\xa4seneksi 1993.'